กรุงไทยลงทุนตราสารหนี้นอก-ในจ่าย3.15%
บลจ.กรุงไทย เปิดขายกองทุนตราสารหนี้ลงทุนหุ้นกู้และตราสารหนี้ในไทย ผสมฝากเงินแบงก์นอก 6 เดือน จ่าย3.15% ต่อปี
5 ก.ค. 2554

บลจ.กรุงไทย เปิดขายกองทุนตราสารหนี้ลงทุนหุ้นกู้และตราสารหนี้ในไทย ผสมฝากเงินแบงก์นอก 6 เดือน จ่าย3.15% ต่อปี
นายสมชัย  บุญนำศิริ กรรมการผู้จัดการ บริษัทหลักทรัพย์จัดการกองทุน กรุงไทย เปิดเผยว่า บริษัทเปิดจำหน่าย กองทุนเปิดกรุงไทยธนทรัพย์ บี 11 (KTSUPB11) ในวันที่ 6 -12  ก.ค.2554 อายุ 6 เดือน มูลค่า 3,000 ล้านบาทลงทุนในเงินฝากประจำ  Union  National  Bank  (UAE)  44%ของมูลค่าทรัพย์สินสุทธิของกองทุน  ส่วนที่เหลือลงทุนในตราสารการเงินระยะสั้นธนาคารพาณิชย์ไทยและตราสารภาคเอกชนที่มีอันดับเครดิตตั้งแต่ BBB+ ขึ้นไปผู้ลงทุนจะได้รับผลตอบแทนประมาณ 3.15% ต่อปี  ป้องกันความเสี่ยงจากอัตราแลกเปลี่ยนทั้งจำนวน
นอกจากนี้บริษัทยังอยู่ระหว่างเปิดจำหน่าย กองทุนเปิดกรุงไทยประจำ 6 เดือน คุ้มครองเงินต้น 4 เสนอขายถึงวันที่ 8  ก.ค.2554   อายุ 6 เดือน  เป็นกองทุนประเภทเทอมฟันด์ เน้นลงทุนในพันธบัตรภาครัฐ 99.27% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝาก   ผู้ลงทุนจะได้ผลตอบแทนประมาณ 2.90% ต่อปี  
สำหรับอัตราผลตอบแทนตราสารหนี้ระยะสั้นถึงระยะกลางยังคงปรับตัวเพิ่มขึ้น โดยคาดว่าคณะกรรมการนโยบายการเงิน (กนง.) จะปรับขึ้นอัตราดอกเบี้ยนโยบายในการประชุมวันที่ 13 ก.ค. นี้ เนื่องจากมีแรงกดดันจากอัตราเงินเฟ้อ และสถาบันการเงินในประเทศมีการแข่งขันกันปรับขึ้นอัตราดอกเบี้ยเงินฝากและตราสารการเงินระยะสั้น เพื่อระดมเงินรองรับการลดระดับการคุ้มครองเงินฝากในกลางเดือนสิงหาคมนี้  
ส่วนตลาดการเงินในต่างประเทศ มีปัจจัยกดดันจากแผนงบประมาณของกรีซและแนวทางการให้ความช่วยเหลือทางการเงินของประชาคมยุโรป ส่งผลให้ความต้องการลงทุนในสินทรัพย์เสี่ยงลดลง และทำให้ค่าเงินเหรียญสหรัฐแข็งค่าขึ้นค่อนข้างมากแม้ว่าจะเริ่มอ่อนลงบ้างในช่วงปลายสัปดาห์  ผลดังกล่าวทำให้ต้นทุนการป้องกันความเสี่ยงจากอัตราแลกเปลี่ยนมีความผันผวนตามการเปลี่ยนแปลงของค่าเงิน